ሚኒስቴሩ የሜድሮክ የወርቅ ኩባንያ ማዕድን የማውጣት ፈቃድ እድሳት ጋር በተያያዘ የሚነሱ  ቅሬታዎችን ለመፍታት እየሠራሁ ነው አለ
የሜድሮክ የወርቅ ኩባንያ በለገ ደንቢ የወርቅ ማዕድን የማውጣት ፈቃድ እድሳት ጋር በተያያዘ  የሚነሱ ቅሬታዎችን ለመፍታት እየሠራ መሆኑን የማዕድን ፣ የተፈጥሮ ጋዝና ነዳጅ ሚኒስቴር አስታወቀ ።የማዕድን ፣ የተፈጥሮ ጋዝና ነዳጅ ሚኒስትር ዲኤታው አቶ ቴዎድሮስ ገብረእግዛብሔር በዛሬው ዕለት በሠጡት መግለጫ እንደገለጹት የሜድሮክ የወርቅ ኩባንያ በለገ ደንቢ ከሚያካሄደው የወርቅ የማውጣት ፈቃድ እድሳት ጋር በተያያዘ  የሚነሱ  ጥያቄዎችን ለመመለስ እየተሠራ ነው ብለዋል ።በለገደንቢ የወርቅ ማዕድን ማውጫ አካባቢ ያሉ የህብረተሰብ ክፍሎች የሚያነሱትን ጥያቄዎች  ለማስተናገድና ችግሮችን በዘላቂነት ለመፍታት ሚኒስቴር መሥሪያ ቤቱ ከአካባቢው ነዋሪዎችና ከኦሮሚያ ክልላዊ መንግሥት ጋር እየተወያየ መሆኑን ሚንስትር ዲኤታው ተናግረዋል ። የሜድሮክ ወርቅ ኩባንያ በኦሮሚያ ክልል ጉጂ ዞን ለገ ደንቢ የወርቅ ማዕድን የማውጣት የፍቃድ እድሳት መደረጉን ተከትሎ በህብረተሰብ ውስጥ ያልተገባ ብዥታ ተፈጥሯል ብለዋል ሚንስትር ዲኤታው ።የሜድሮክ ወርቅ ኩባንያ በለገ ደንቢ ለሚያካሄደው የወርቅ ማውጣት ፍቃድ እንዲታደስለት የተደረገው ሚኒስቴሩ በለገ ደንቢ የወርቅ ማዕድን ማምረቻ አካባቢ ከኬሚካል አንፃር ናሙናዎችን ወስዶ አውሮፓ ድረስ በመላክና በማስጠናት ጭምር መሆኑን ሚኒስትር ዲኤታው አስረድተዋል ።የሜድሮክ ኩባንያ በለገ ደንቢ በሚያደርገው የወርቅ ማውጣት ሥራ ላይ የአካባቢ ተጽዕኖ ግምገማን ለማካሄድም ከአዲስ አበባ ዩኒቨርስቲና ከሌሎች ተቋማት የተውጣጡ አባላት  የሚገኙበትን  ቡድን አቋቁሞ እየሠራ መሆኑንም ሚኒስትር ዲኤታው አያይዘው ገልጸዋል ።የሚድሮክ ኩባንያ ባለፉት 20 ዓመታት  በለገደንቢ የወርቅ ማዕድን  በማውጣት የሚታወቅ ሲሆን  በቅርቡ  በቀጣይ  10 ዓመት የወርቅ ማዕድን ለማውጣት የሚያስችለውን እድሳት  ከማዕድን ፣ የተፈጥሮ ጋዝና ነዳጅ ሚኒስቴር ተደርጎለታል ።